I nderuar Z. Braçe, Kryetar i Komisionit,

Të nderuar zonja dhe zotërinj deputetë, Anëtarë të Komisionit,

Duke ju falenderuar për mbështetjen dhe vëmendjen tuaj, në emër të Komisionit të Konkurrencës, prezantoj në këtë seancë aktivitetin e institucionit të konkurrencës për vitin 2013 si dhe prioritet për vitin që ka filluar.

Autoriteti i Konkurrencës është institucioni publik i ngarkuar për mbrojtjen dhe nxitjen e konkurrencës së lirë dhe efektive në treg, në zbatim të Ligjit nr. 9121, datë 28.07.2003 “Për mbrojtjen e konkurrencës” (i ndryshuar), Politikës Kombëtare të Konkurrencës, praktikave më të mira të së drejtës europiane të konkurrencës, si dhe në zbatim të detyrimeve të Republikës së Shqipërisë në kuadër të Marrëveshjes së Stabilizimit e Asocimit (MSA).

Për realizimin e misionit të përcaktuar në ligj, Autoriteti i Konkurrencës përdor instrumentet ligjorë siç janë procedurat investigative dhe hetimore për të zbuluar dhe penalizuar praktikat anti-konkurruese, të cilat shfaqen në formën e :

* marrëveshjeve të ndaluara për fiksimim e çmimeve, ndarjen e tregjeve, kufizimin apo kontrollin e prodhimit, si dhe;
* të abuzimit me pozitën dominuese në formën e vendosjes së çmimeve të padrejta, kufizimin e prodhimit apo të shërbimit, vendosjen në pozita jo të barabarta të klientëve, apo vendosja e kushteve dhe detyrimeve shtesë në kontratë me palët e treta etj.

Institucioni i konkurrencës realizon gjithashtu kontrollin mbi ndryshimet në strukturat e tregut nëpërmjet kontrollit të përqendrimeve të ndërmarrjeve, të cilat përfshihen në transaksionet e shitblerjes së aksioneve midis tyre, për të mos lejuar krijimin ose forcimin e pozitës dominuese në tregjet përkatëse.

Ligji “Për mbrojtjen e konkurrencës”, në të gjitha aspektet e tij, është i përafruar në një shkallë të gjerë me *acquis-communitaire*, jo vetëm në përmbajtje, por edhe në instrumentet që përdoren për zbatimin të tij. Këto instrumenta synojnë jo vetëm vlerësimin e sjelljes së lojtarëve të tregut, por edhe për të parandaluar, promovuar e nxitur barazinë në treg nëpërmet vlerësimit dhe dhënies së rekomandimeve për aktet ligjore dhe nënligjore ekzituese, si dhe atyre që draftohen nga institucionet qëndrore, vendore dhe të enteve rregullatore. Në mënyrë të veçantë, zbatimi me efiçiensë i ligjit, kërkon vlerësimin e atyre akteve ligjore dhe nënligjore që lidhen me kufizimet sasiore në treg, apo me dhënien e të drejtave ekskluzive apo të veçanta.

Aktiviteti i Autoritetit të Konkurrencës në zbatim të Ligjit synon ta bëjë tregun sa më funksional. Në këtë këndvështrim, mirëfunksionimi i tregjeve kërkon kujdesin si për mirëqënien e konsumatorëve, ashtu edhe për t’i bërë tregjet sa më konkurruese. Pikërisht kjo përbën filozofinë e vendimarrjes të Komisionit të Konkurrencës.

Konkurrenca është një vlerë e tregut dhe e shoqërisë në përgjithësi, prandaj, për të patur një konkurrencë reale dhe të ndershme në treg, kërkohet zbatimi me rigorozitet i të gjithë kuadrit ligjor për pronësinë industriale, mbrojtjen e konsumatorit, konkurrencën e pandershme në bazë të kodit civil, legjislacionin tatimor e doganor,etj., duke garantuar trajtimin e barabartë dhe jodiskriminues të lojtarëve të tregut.

Një nga karakteristikat e politikës dhe ligjit të konkurrencës është gjithëpërfshirja, e cila përbën një nga aspektet e përherëshme të veprimtarisë së institucionit të konkurrencës që është realizuar nëpërmjet bashkëpunimit të vazhdueshëm me Kuvendin, institucionet qëndrore dhe vendore, entet rregullatore, bizneset e organizatat e tyre, si dhe shoqatat e mbrojtjes së konsumatorëve.

**Viti 2013** shënon 10 vjet eksperiencë në zbatimin e ligjit shqiptar të konkurrencës. Këto eksperienca kanë mundësuar rritjen dhe konsolidimin e Autoritetit të Konkurrencës, si mbikëqyrësi kryesor i konkurrencës në treg, nëpërmjet përmirësimit të vazhdueshëm.

Për realizimin e aktivitetit gjatë vitit të kaluar, institucioni i konkurrencës është mbështetur në rezolutën e Kuvendit të Shqipërisë dhe Raportin e Progresit të Komisionit Europian, në zbatim të ligjit bazë dhe legjislacionit dytësor.

Forcimi i zbatimit të ligjit, nëpërmjet përdorimit të instrumentave, e rritjes së efiçensës së ndërhyrjes së institucionit të konkurrencës, në mbrojtje të lojës së lirë të aktorëve të tregut, ka qënë objektivi i aktivitetit të Autoritetit të Konkurrencës gjatë vitit 2013.

**Veçoria** e veprimtarisë së Autoritetit gjatë vitit të kaluar është se, pothuajse të gjitha çështjet e trajtuar janë bazuar në ankesat, të cilat jo vetëm janë rritur në numër, por janë përmirësuar cilësisht duke u rritur numri i atyre që i adresohen Ligjit “Për mbrojtjen e konkurrencës”.

Ky fakt është një tregues i rritjes së kulturës së biznesit mbi ligjin e konkurrecës dhe i rritjes së besimit ndaj institucionit të konkurrencës, por nga ana tjetër përbën edhe një nga sfidat për trajtimin e shpejtë e me profesionalizëm nga specialistët e Autoritetit, si dhe ruajtja e konfidencialitetit të ankimuesit.

Gjatë vitit 2013, Autoritetit i janë adresuar 16 ankesa nga të cilat: 4 (katër) ankesa janë për marrëveshje të ndaluara apo sjellje të bashkërenduara; 8 (tetë) ankesa janë për abuzimin me pozitën dominuese të një apo disa ndërmarrjeve; 1(një) ankesë për revokimin e vendimit te Komisionit si dhe 3 (tre) ankesa që nuk ishin në përputhje me objektin e ligjit “Për mbrojtjen e konkurrencës”.

Objekt i ankesave të ndërmarrjeve kanë qënë kryesisht:

* tregu i ngarkim-shkarkimit në rrugë detare të gazit të lëngshëm,
* tregu i komunikimeve elektronike,
* tregu i energjisë elektrike,
* tregu i prokurimeve publike,
* tregu i sigurimeve,
* tregu i transportit urban të qytetit të Tiranës,

Këto ankesa kanë adresuar shqetësimet e operatorëve për kufizime të mundshme të konkurrencës të shkaktuara nga operatorët apo grupe operatorësh të tjerë.

Bazuar në ankesat janë ndërmarrë proçedurat e monitorimit dhe të hetimit nga Sekretariati, në zbatim të parimeve të kodit të proçedurës administrative dhe të kuadrit ligjor të konkurrencës, si dhe janë trajtuar gjerësisht në mbledhjet e Komisionit të Konkurrencës, duke dhënë zgjidhjet per rivendosjen e konkurrences.

Përgjatë vitit 2013, Komisioni i Konkurrencës ka **marrë 42 vendime**:

* 2(dy) vendime për gjoba, (1 për marrëveshje të ndaluar dhe 1 për mos njoftimin e përqëndrimeve);
* 13 (trembëdhjetë) vendime për autorizimin e kontrollit të përqendrimeve;
* 1(një) vendim për dhënie rekomandimesh për institucionet publike dhe entet rregullatore në kuadër të advokacisë së konkurrencës (pa përfshirë opinionet e Komisionit të Konkurrencës të dhena jo në formë vendimi);
* 3 (tre) vendime për bazën ligjore sekondare;
* vendimet e tjera janë procedurale (përfshirë vendimet për hapje hetimi paraprak, hapje hetimi të thelluar, etj).

Katër vendime të Komisionit janë me mendime pakice, nga të cilat tre janë për kontrollin e përqëndrimeve dhe një për marrëveshje të ndaluar, të cilat janë të publikuara në faqen zyrtare të Autoritetit së bashku me vendimet përkatëse, si dhe në buletinin e vendimeve.

Gjatë vitit 2013 janë përfunduar hetimet dhe monitorimet e mbartura nga viti 2012 në tregje të tilla si:

* tregu i transportit urban qytetas të udhëtarëve në qytetin e Tiranës (vendosje gjobe për pjesëmarrje në marrëveshje);
* prodhimi, importi dhe tregëtimi me shumicë i vajit vegjetal (mungesë e evidencave direkte, vazhdon monitorimi);
* prodhimi, importi dhe tregëtimi me shumicë i çimentos refuxho (mungesë e evidencave direkte, vazhdon monitorimi);
* tregu i telefonisë celulare me pakicë (rekomandime për rregullatorin)
* tregu i transportit ajror të pasagjerëve (me rekomandime për Organin Shtetëror të Autorizuar)
* tregu financiar (mbi marrëdhëniet midis bankave dhe shoqërive të sigurimit – rekomndime Bankës së Shqipërisë dhe Autoritetit të Mbikëqyrjes Financiare).

Sikurse janë realizuar proçedurat e monitorimit dhe të hetimit në tregjet si:

* ngarkim-shkarkimi në rrugë detare të gazit të lëngshëm;
* telekomunikacioneve;
* energjisë elektrike;
* tregu i prokurimeve publike i shërbimit të ruajtjes fizike;
* tregu i prodhimit, importit dhe shitja me shumicë e karburanteve (në proçes);
* si dhe tregu i sigurimeve të detyrueshme të mjeteve motorrike (në proçes).

Këto raste kryesisht janë filluar bazuar në ankesat e ndërmarrjeve në tregjet përkatëse, të cilat adresojnë shqetësime për sjelljet antikonkurruese të ndërmarrjeve me fuqi tregu apo të grupimeve të ndërmarrjeve të tjera.

Eksperienca e grumbulluar gjatë gjithë periudhës së zbatimit të Ligjit “Për mbrojtjen e konkurrencës” tregon se është rritur numri i ankesave për **marrëveshje të ndaluara**, i cili është tregues i rritjes së shkallës së njohjes së të drejtës së konkurrencës kryesisht nga bizneset dhe tregjet ku janë zhvilluar monitorime dhe hetime të Autoritetit të Konkurrencës. Por në të njëjtën kohë është rritur shkalla e vështirësisë së gjetjes së evidencave direkte që do të provonin ekzistencën e marrëveshjeve të ndaluara. Për këto arsye, Autoriteti është përqëndruar në rritjen e shkallës së profesionalizmit për zbatimin e teknikave bashkëkohore për evidentimin e marrëveshjeve të ndaluara dhe rritjes së kapaciteteve administrative për shqyrtimin e karteleve, nëpërmjet analizave ekonomike dhe ekonometrike. Ky fakt është evidentuar gjatë shqyrtimit të rasteve në tregun e vajit dhe të çimentos.

Gjatë trajtimit të rasteve që lidhen me **abuzimet me pozitën dominuese** është evidentuar rëndësia dhe roli i enteve rregullatore në tregjet e rregulluara, si në atë të telekomunikacionit apo të energjisë, apo rëndësia që ka roli i shtetit si mbikqyrës i drejtëpërdrejtë i zbatimit të detyrimeve kontraktuale në shërbimet e dhëna me konçesion si në rastin e konçesionit të ngarkim-shkarkimit të gazit të lëngshëm në rrugë detare.

Gjatë vitit 2013, janë shqyrtuar dhe autorizuar 13 praktika të shit/blerjes së aksioneve, të cilat sjellin përftimin e kontrollit, bashkimin e ndërmarrjeve apo krijimin e një ndërmarrje të re. Përqëndrimet e ndodhura janë shqyrtuar për efektet e mundshme për të krijuar apo forcuar pozitën dominuese të ndërmarrjes objekt të transaksionit, si dhe për efektet potenciale në treg, nga pikëpamja e konsumatorit dhe rritjes së efiçensës në treg. Përqëndrimet kryesore kanë ndodhur në tregun e energjisë elektrike, ndërtimit, shitjes me pakicë etj., dhe në asnjë nga rastet e shqyrtuara nuk ka patur shqetësime për kufizim të konkurrencën në formën e krijimit apo forcimit të pozitës dominuese.

Forcimi i zbatimit të Ligjit është konsideruar e lidhur ngushtë me plotësimin dhe përmirësimin e **kuadrit nënligjor** të konkurrencës, proçes i cili synon edhe përafrimin e legjislacionit shqiptar me të drejtën europiane në fushën e konkurrencës. Autoriteti i Konkurrencës ka hartuar dhe miratuar aktet nënligjore të cilat mundësojnë zbatimin e nenit 6 të Ligjit për përjashtimet në bllok të marrëveshjeve midis ndërmarrjeve që operojnë në sektorin e sigurimeve si dhe në sektorin e transportit ajror. Gjithashtu, është miratuar udhëzuesi për vlerësimin e marrëveshjeve horizontale, i cili përbën një manual pune për ekspertët e konkurrencës, si të institucionit të konkurrencës, ashtu edhe për palët e treta të interesuar për zbatimin e ligjit. Proçesi i hartimit dhe i miratimit të këtyre akteve nënligjore është përdorur si instrument për forcimin e kulturës dhe advokacisë së konkurrencës.

Efekti i vendimeve të Komisionit të Konkurrencës është i lidhur me shkallën e zbatimit të tyre. Vendimet e Komisionit të Konkurrencës, të cilat i adresohen ndërmarrjeve për shkeljet e provuara të Ligjit në formën e abuzimit me pozitën dominuese apo në formën e pjesëmarrjes në marrëveshjet e ndaluara, dhe që konkludojnë me gjoba, janë objekt **shqyrtimi në gjykatë**. Gjatë vitit të kaluar, në të tre shkallët e gjyqësorit, kanë qënë për shqyrtim 27 çështje prej të cilave, 16 raste mbeten për shqyrtim në 2014 dhe 11 prej tyre shqyrtuar në 2013 duke rezultuar përkohësisht: pesë të humbura, pesë të fituara dhe një derguar për rishqyrtim për efekt moskompetence në Gjykatën Administrative.

Problematika e kohëzgjatjes së tratimit të një vendimi të Komisionit të Konkurrencës në sistemin gjyqësor përbën një nga shqetësimet kryesore, pasi lidhet me efektin që sjellin ndërhyrjet në treg të Autoritetit të Konkurrencës. Në këtë këndvështrim funksionimi i Gjykatës Administartive në fillim të këtij viti, përbën një instrument shumë të rëndësishëm, i cili do të ndikojë jo vetëm në shkurtimin e afateve, por pritet që edhe shkalla e ekspertizës së trajtimit të çështjeve të konkurrencës të përmirësohet ndjeshëm, duke rritur sfidat e institucionit në konkurrencës për sigurimin e provës, përmirësimin e cilësisë së analizave si dhe të vendimmarrjes së Komisionit të Konkurrencës.

Komisioni i Konkurrencës nuk ndërhyn në treg vetëm nëpërmjet instrumentit të gjobës për ndërmarrjet, por gjithashtu, për realizimin e misionit të tij për konkurrencë të lirë dhe efektive, përdor edhe instrumentin e **advokacisë,** nëpërmejt vendimeve që adresojnë rekomandime për entet rregullatore të tregjeve specifike apo institucioneve të tjera qëndrore.

Prandaj, për rritjen e efektivitetit të ndërhyrjeve në treg, Autoriteti i Konkurrencës e konsideron jetike bashkëpunimin me entet rregullatore dhe institucionet publike, nëpërmjet të cilit zbatohet advokacia, si shtylla e katërt e Ligjit. Për këtë qëllim janë përmirësuar më tej mënyrat e komunikimit, jo vetëm në organizimin e tryezave të përbashkëta të bordeve vendimmarrëse, por edhe nëpërmjet takimeve për të ndarë shqetësimet apo opinionet midis ekspertëve të institucioneve respektive.

Këto mënyra të komunikimit synojnë jo vetëm thjesht adresimin e rekomandimeve, por edhe dikutimin mbi masat që mund të ndërmerren në periudhat afatshkurtra apo afatgjata, të cilat synojnë mirëfunksionimin e tregjeve të rregulluara. Këto praktika janë ndjekur me Autoritetin e Komunikimeve Elektronike dhe Postare (AKEP), Autroritetin e Mbikëqyrjes Financiare (AMF), Entin Rregullator të Energjisë (ERE) si dhe Autoritetin e Aviacionit Civil.

Aspektet e advokacisë gjithmonë janë parë të lidhura ngushtë me aspektet e rritjes së **kulturës së konkurrencës**. Risia e proçesit të miratimit të akteve nënligjore për vitin 2013 konsiston tek konsultimi publik, duke u publikuar në faqen zyrtare të Autoritetit dhe organizimi i tryezave të rrumbullakta me studiot ligjore, të cilat paraqitën komentet dhe vlerësimet e tyre, si përdorues të drejtëpërdrejtë të së drejtës shqiptare të konkurrencës. Partneriteti me median e shkruar dhe vizive është konsideruar si një instrument shumë i rëndësishëm për të përcjellë tek publiku si dhe sensibilizuar palët e interesit nëpërmjet njoftimeve koherente të gjitha vendimet finale të Komisionit të Konkurrencës.

**Forcimi i kapaciteteve** institucionale të Autoritetit të Konkurrencës përbën objektivin dhe një nga sfidat e vazhdueshme për t’ju përgjigjur me ndërhyrje, gjithnjë e më të shpejta e me cilësi, kërkesave për mbrojtjen dhe nxitjen e konkurrencës midis lojtarëve të tregut. Krahas kualifikimit të vazhdueshëm, është përdorur analizimi i rasteve pasi ka përfunduar tërësisht proçesi, pra edhe vendimmarrja e Komisionit, nga punonjësit e Sekretariartit të konkurrencës. Ky proçes është konsideruar si një instrument për të mësuar nga ato elemente të proçedurës apo analizave ekonomike, apo të sigurimit të provës, që nuk janë përformuar me cilësi. Pra të mësuarit nga eksperiencat problematike është një nga mjetet e tjerë që po përdor institucioni i konkurrencës.

Profili publik i Autoritetit të Konkurrencës ka njohur zhvillime intensive gjatë vitit 2013, duke shënuar rritje të kulturës dhe shkallës së njohjes së Ligjit dhe Politikës së Konkurrencës në Shqipëri. Një sërë artikujsh në median e shkruar dhe atë vizive mbi vendimmarrjen e Komisionit të Konkurrencës, pjesëmarrja aktive në konferenca dhe workshope nga përfaqësuesit e Autoritetit dhe prezantimet e ekspertëve në konferencat ndërkombëtare kanë ndikuar në rritjen e profilit publik në ambjentin e brendshëm dhe në atë ndërkombëtar të Autoritetit të Konkurrencës.

**Të nderuar deputetë,**

Misioni për një ekonomi sa më funksionale të tregut përbën edhe vizionin e Autoritetit të Konkurrencës, i cili është detajuar duke përcaktuar prioritetet për vitin 2014.

Eksperiencat e deritanishme në zbatimin e ligjit treguan se :

* Përsosja e instrumentave investigativë, nëpërmjet rritjes së shkallës së ekspertizës të inspektorëve të konkurrencës, për të mundësuar evidencat direkte në rastet e marrëveshjeve të fshehta midis lojtarëve të tregut;
* thellimi i njohurive në përdorimin e teknikave të analizave ekonomike, për argumentimin më të plotë të abuzimeve me pozitën dominuese, apo realizimin e provës në rastet e mungesës së evidencave direkte në sjelljet e bashkërenduara midis ndërmarrjeve;

përbëjnë prioritetet kryesore të Autoritetit të Konkurrencës, pasi ndikojnë ndjeshëm në rritjen e eficencës së ndryrjes në treg.

**Zbatimi i ligjit** për mbrojtjen e konkurrencës nga praktikat antikonkurruese do të realizohet jo vetem për tregjet që janë në proçes hetimi apo monitorimi, por edhe për çdo treg të munshëm që do të kemi sinjale.

Monitorimi i vazhdueshëm i ndërmarrjeve publike ose private, të cilave ju janë dhënë nga shteti të drejta ekskluzive ose të veçanta, si dhe monopoleve me të drejta ushtrimi të veprimtarisë në fushën e shërbimeve me interes ekonomik të përgjithshëm, është një prioritet i Autoritetit të Konkurrencës.

Trajtimi sa më i shpejtë i ankesave dhe në mënyrë profesionale jo vetëm në proçedurë dhe përmbajtje do të njohë risi këtë vit duke bërë edhe përmirësimet e duhura të akteve nënligjore mbi mënyrën e trajtimit të ankesave, duke siguruar anonimatin (në rastet kur kërkohet). Autoriteti i Konkurrencës inkurajon çdo lloj ankese të konsumatorit, biznesit apo segmenteve të tjera të tregut, duke u angazhuar në ndjekjen e tyre edhe pranë institucioneve të tjera në rastet kur ankesat janë jashtë objektit të ligjit të konkurrencës.

Thellimi i bashkëpunimit me entet rregullatore, në funksion të vendosjes së kushteve të konkurrencës së lirë dhe efektive në tregjet e rregulluara, është një objektiv i rëndësishëm për Autoritetin e Konkurrencës, për të cilin tashmë kemi marrë mbështetjen e Kuvendit, i cili i ka kërkuar organeve ekzekutive të të gjitha niveleve të bashkëpunojnë me Autoritetin në dhënien e informacionit dhe konsultimin e përhershëm në procesin e përgatitjes dhe miratimit të akteve ligjore dhe nënligjore.

**Përafrimi i legjislacionit,** kryesisht atij sekondar në fushën e konkurrencës, mbetet një prioritet konstant në kuadër të PKZMSA-së. Për vitin 2014 është parashikuar përafrimi i rregullores për marreveshjet në transportin detar, udhëzuesi për vlerësimin e marrëveshjeve vertikale si dhe udhëzuesi mbi vlerësimin e abuzimit me pozitën dominuese.

Gjithashtu, do të vazhdojë proçesi i raportimeve të aktivitetit të institucionit pranë Ministrisë së Integrimit Europian, duke pasqyruar nismat ligjore, zbatueshmërinë e ligjit si dhe gjithë veprimtarinë e institucionit tonë. Si koordinues për kapitullin 8 “Politika e Konkurrencës” Autoriteti i Konkurrencës do të drejtojë proçesin e përgatitjes së materialeve përkatës në lidhje me këtë kapitull, duke sjellë informacionin e duhur dhe risitë në periudhat kohore përkatëse.

Nisma e Komisionit të Konkurrencës për të rishikuar dhe ridimensionuar prioritetet e **Politikës Kombëtare të Konkurrencës** ka filluar të konkretizohet me bashkëpunimin edhe me njësinë e hartimit të strategjive pranë Këshillit të Ministrave. Brenda vitit 2014 Autoriteti në bashkëpunim dhe në konsultim me Komisionin e Ekonomisë dhe të Financave, Këshillin e Ministrave, Entet Rregullatore, komunitetin e biznesit dhe shoqatat e konsumatorit, do të ketë dokumentin e ri të Politikës së Konkurrencës.

Proçesi i vlerësimit mbi zbatimin e Ligjit dhe Politikës së Konkurrencës, që do të ndërmerret nga ekspertët ndërkombëtarë dhe në bashkëpunim me UNCTAD, do të shërbejë edhe për identifikimin e problematikave që duhet të marrë vëmendjen e duhur gjatë hartimit të versionit të rishikuar të Politikës Kombëtare të Konkurrencës. Një aspekt do të jetë përfshirja e rolit të qeverisë vendore për mirëfunksionimin e tregjeve rajonale brenda vendit, për të cilën do të bashkëpunohet me ministrinë përkatëse.

Sikurse u theksua, **forcimi i kapaciteteve administrative** përbën prioritetin kryesor dhe të vazhdueshme të institucionit të konkurrencës. Vështirësitë e identifikuara gjatë vitit të kaluar për të siguruar evidenca direkte në rastet e dyshuara të marrëveshjeve të ndaluara apo të sjelljes së bashkërenduar, tregon për sfidat e së ardhmes. Përballja me këto sfida kërkon që inspektorët e konkurrencës duhet të përsosin instrumenat dhe teknikat e hetimeve, si dhe të rrisin shkallën e tyre të ekspertizës si në proçesin e hetimit, ashtu edhe në teknikat e analizave ekonomike të cilat do të rrisin efektivitetin në grumbullimin e informacionit.

Me rastin e 10 vjetorit të krijimit si institucion i pavarur të Autoritetit të Konkurrencës, në javën e parë të muajit mars u zhvillua Konferenca Ndërkombëtare Shkencore ‘Konkurrenca dhe rritja ekonomike”. Kjo konferencë shërbeu edhe për të ndarë eksperiencat dhe shkallën e njohjes dhe zbatimit të së drejtës së konkurrencës në rastin e Shqipërisë, me personalitete të fushës së konkurrencës.

Një sërë trajnimesh dhe seminaresh janë parashikuar gjatë vitit 2014 me mbështetjen e BE-së, OECD, UNCTAD, ICN, etj., ku veçojmë një seminar të financuar nga BE në kuadër të programit TAIEX për zbulimin dhe hetimin e karteleve pa evidenca direkte.

Raporti i praqitur ka një informacion shumë të detajuar, jo vetëm përshkrues për të gjitha rastet dhe vendimmarrjet e Komisionit të Konkurrencës, por edhe statistikor nëpërmjet shtojcave shoqëruese.

Ju faleminderit për vëmendjen tuaj!